สตช. เตรียมพร้อมอำนวยความสะดวกให้กับประชาชนช่วงเทศกาลปีใหม่
พลตำรวจตรีอาชยน ไกรทอง โฆษกสำนักงานตำรวจแห่งชาติ เปิดเผยว่า ในช่วงเทศกาลปีใหม่ 2566 สำนักงานตำรวจแห่งชาติ ได้เตรียมความพร้อมในการดูแลความปลอดภัยและอำนวยความสะดวกการเดินทางให้กับประชาชนแล้ว ตั้งแต่ช่วงก่อน ระหว่าง และหลังเทศกาลปีใหม่ ที่จะเน้นการระดมกวาดล้างอาชญากรรมไปจนถึงวันที่ 29 ธันวาคม 2565 ด้วยการเพิ่มความเข้มการออกตรวจจุดเสี่ยง พร้อมแสวงหาความร่วมมือจากภาคประชาชน ป้องกันเหตุในพื้นที่ โดยเตรียมชุดปฏิบัติการทางยุทธวิธี ชุดเคลื่อนเร็ว ให้สามารถเข้าระงับเหตุร้ายได้ทันท่วงที สำหรับการสำรวจพื้นที่การจัดงานเคาท์ดาวน์ขนาดใหญ่ทั่วประเทศ  เบื้องต้น 44 แห่ง เช่น เซ็นทรัลเวิลด์  เมกกะบางนา  เอเชียทีค  หาดป่าตอง  เซ็นทรัลหาดใหญ่ ส่วนพื้นที่สวดมนต์ข้ามปี 103 แห่ง เช่น วัดยานนาวา  วัดพระธาตุพนม ซึ่งได้เน้นย้ำเรื่องการดูแลความปลอดภัยไปแล้วส่วนการอำนวยความสะดวกด้านการจราจร จะมีการควบคุมเข้มข้นช่วง 7 วันอันตราย ตั้งแต่วันที่ 29 ธันวาคม 2565 ถึง 4 มกราคม 2566 โดยเน้นบังคับใช้กฎหมาย 10 ข้อหาหลักที่เป็นสาเหตุของการเกิดอุบัติเหตุ ด้วยการตั้งจุดตรวจ จุดบริการ และด่านชุมชนในเส้นทางรอง เพื่อตรวจจับความเร็วและตรวจวัดแอลกอฮอลล์  นอกจากนี้ ยังบูรณาการร่วมกับหน่วยงานต่าง ๆจัดตั้งศูนย์อำนวยการความปลอดภัยทางถนน เพื่อร่วมกันป้องกันและลดอุบัติเหตุ  พร้อมกันนี้ยังเน้นการประชาสัมพันธ์ให้ประชาชนทราบถึงข้อควรระวังและคำแนะนำในการปฏิบัติตัวเพื่อให้เกิดความปลอดภัยสำหรับปีนี้ สำนักงานตำรวจแห่งชาติ ยังคงดำเนินการโครงการฝากบ้านไว้กับตำรวจ 4.0 หลังพบสถิติมีผู้เข้าร่วมโครงการมากขึ้นต่อเนื่องทุกปี ล่าสุด ช่วงปีใหม่ 2565 มีผู้เข้าร่วมฝากบ้านกว่า 16,000 หลัง จึงคาดว่า ปีนี้ จะมีผู้เข้าร่วมโครงการมากขึ้น โดยประชาชนสามารถลงทะเบียนผ่านแอพพลิเคชั่น “ฝากบ้าน 4.0” หรือ ติดต่อสถานีตำรวจในพื้นที่ ซึ่งจะดำเนินการควบคู่ไปกับ โครงการเพื่อนบ้านเตือนภัย ที่เสริมสร้างความร่วมมือจากคนในชุมชนเพิ่มเติมและ โครงการ stop walk and talk ที่จะเน้นให้ตำรวจเดินเท้าเข้ารับฟังข้อมูลจากประชาชนอย่างใกล้ชิด เพื่อนำมาวิเคราะห์ความเสี่ยงเหตุอาชญากรรม ก่อนหาแนวทางป้องกันต่อไป